અમરાઇવાડી, ઇન્દ્રપુરી વોર્ડમાં પાણીનો કકળાટ સર્જાતા ઇન્દ્રપુરી વોર્ડના કોર્પોરેટર અને વોટર સપ્લાય કમિટીના ચેરમેન રમેશ દેસાઇ પણ બેબાકળા થયા છે. ટોરેન્ટ, બીએસએનએલ, અદાણી, રિલાયન્સ જેવી કંપનીઓ સામે ભંગાણ કે અન્ય કોઇ પ્રકારની નુકસાની પેટે કરાતી આર્થિક પેનલ્ટીનો નિયમ કોન્ટ્રાકટર જે. કુમાર ઇન્ફ્રા પ્રોજેકટ સામે પણ અમલમાં મૂકવાની તૈયારી દાખવી છે. રમેશ દેસાઇ કહે છે, “ટૂંક સમયમાં મેગા કંપની સામે કોર્પોરેશન સંયુક્ત બેઠક કરશે મેટ્રો રેલ પ્રોજેકટ શહેરીજનો માટે અગત્યનો હોઇ બંધ તો ન કરી શકાય પરંતુ કોન્ટ્રાકટરને પાઠ ભણાવવા લાખો રૂપિયાની આર્થિક પેનલ્ટી લેવાની બાબત પણ વિચારણા હેઠળ છે.